Μπάρμπαρα Μπέιτς

Η Μπάρμπαρα Τζέιν Μπέιτς (αγγλ. Barbara Jane Bates, 6 Αυγούστου 1925 – 18 Μαρτίου 1969) ήταν Αμερικανίδα ηθοποιός, μοντέλο και τραγουδίστρια, γνωστότερη για τον ρόλο της ως Φοίβη στην κινηματογραφική δραματική ταινία του 1950 Όλα για την Εύα και ως Κέιτυ (Κάθυ) Μόργκαν στην τηλεοπτική σειρά It's a Great Life (1954-1956).

 Οικογένεια και πρώτα βήματα 
Η Μπέιτς ήταν η μεγαλύτερη από τρεις κόρες και γεννήθηκε στο Ντένβερ του Κολοράντο. Μεγαλώνοντας, πήρε μαθήματα μπαλέτου και εργάστηκε ως έφηβο μοντέλο. Πείσθηκε να συμμετάσχει σε έναν τοπικό διαγωνισμό καλλιστείων και κέρδισε, εξασφαλίζοντας δύο εισιτήρια με επιστροφή για το Χόλυγουντ. Δύο ημέρες προτού επιστρέψει στο Ντένβερ, η Μπέιτς γνώρισε τον Σέσιλ Κόαν, έναν υπάλληλο δημοσιότητας της εταιρείας United Artists.«Glamour Girls of the Silver Screen: Barbara Bates»

Σταδιοδρομία
Τον Σεπτέμβριο του 1944 η 19χρονη τότε Μπέιτς υπέγραψε συμβόλαιο με την εταιρεία Universal Pictures, καθώς ο Κόαν την συνέστησε στον παραγωγό Γουόλτερ Γουάνγκερ. Λίγο αργότερα έπαιξε τον ρόλο της μιας από τις «εφτά κοπέλες της Σαλώμης» στη δραματική ταινία του 1945 Ο χορός της Σαλώμης, όπου πρωταγωνιστούσε η Ιβόν ντε Κάρλο. Την ίδια εποχή ερωτεύθηκε τον Κόαν, ο οποίος ήταν παντρεμένος με δύο γιους και δύο κόρες. Τον Μάρτιο του 1945 ο Κόαν πήρε διαζύγιο από τη σύζυγό του Χέλεν και νυμφεύθηκε την Μπέιτς στις 25 Μαρτίου 1945 στο Μεξικό. Τα επόμενα λίγα χρόνια η Μπέιτς έπαιξε σε μικρούς ρόλους σε ταινίες και συμπλήρωνε το εισόδημά της ποζάροντας ως μοντέλο pin-up για περιοδικά όπως το Yank, the Army Weekly και το Life. Μία από αυτές τις φωτογραφήσεις κίνησε το ενδιαφέρον στελεχών της Warner Bros., που την έπεισαν να υπογράψει συμβόλαιο με την εταιρεία τους το 1947. Η εταιρεία τόνισε την εικόνα του «κοριτσιού της διπλανής πόρτας» για την Μπέιτς και η σταδιοδρομία της ως ηθοποιού αναβαθμίσθηκε καθοριστικά. Εμφανίσθηκε σε ταινίες μαζί με κάποια από τα μεγάλα «αστέρια» της εποχής, όπως με την Μπέτι Ντέιβις στην κωμωδία Νοσταλγοί μιας ζωής και τον Ντάνυ Κέυ στον Γενικό επιθεωρητή.

Το 1949 όμως το συμβόλαιο της Μπέιτς με τη Warner Bros. τερμαυίσθηκε όταν αρνήθηκε να πάει στη Νέα Υόρκη προκειμένου να προαγάγει την ταινία Γενικός επιθεωρητής. Παρά το γεγονός αυτό, υπέγραψε συμβόλαιο με την 20th Century-Fox μέσα στο ίδιο έτος.

Στα τέλη του 1949 η Μπέιτς πέρασε από ακρόαση για τον ρόλο της Φοίβης στην επόμενη ταινία της Fox, το Όλα για την Εύα. Για τον ρόλο ανταγωνιζόταν με τη Ζα Ζα Γκαμπόρ και άλλες, αλλά η Μπέιτς εντυπωσίασε τους παραγωγούς και πήρε τον ρόλο. Ο ρόλος ήταν μικρός, αλλά σημαντικός, και μένει στο μυαλό στην τελευταία σκηνή του έργου, αποσπώντας την προσοχή της κριτικής και του κοινού. Χαρακτηριστική ήταν η θετική κριτική του περιοδικού The Hollywood Reporter.

Μετά την ταινία αυτή, η Μπέιτς συμπρωταγωνίστησε στην κωμωδία Μια ντουζίνα παιδιά από νάυλον και τη συνέχειά της, το Belles on Their Toes, με τις Τζην Κραίιν και Μίρνα Λόι. Το 1951 πήρε έναν ρόλο απέναντι στους Μακντόναλντ Κέρυ και Κλοντέτ Κολμπέρ στην κωμωδία Let's Make It Legal. Η Fox αρνήθηκε να τη δανείσει για τον ρόλο της αυτοκτονικής μπαλαρίνας που διασώζει ο χαρακτήρας του Τσάρλι Τσάπλιν στα Φώτα της ράμπας (1952). Συμπρωταγωνίστησε όμως με την Ντόνα Ρηντ και τους Ντιν Μάρτιν και Τζέρι Λιούις σε μια μεγάλη επιτυχία του 1953, την κωμωδία The Caddy.

 Η παρακμή 
Παρά τη φαινομενικώς επιτυχημένη συνέχιση της σταδιοδρομίας της, η ζωή της Μπέιτς είχε αρχίσει να αποδομείται. Είχε ήδη ακραίες μεταπτώσεις στη διάθεση και χρόνια κατάθλιψη, αισθανόμενη ανασφάλεια. Το 1954 κέρδισε τον ρόλο της Κάθυ στην τηλεοπτική κωμική σειρά του NBC It's a Great Life, όπου πρωταγωνιστούσαν επίσης η Φράνσις Μπαβιέ και ο Τζέιμς Νταν. Μετά από 26 επεισόδια όμως απολύθηκε εξαιτίας της ασταθούς συμπεριφοράς και της καταθλίψεώς της. Επεχείρησε να διασώσει τη σταδιοδρομία της μεταναστεύοντας στην Αγγλία, όπου υπέγραψε συμβόλαιο με τη μεγάλη εταιρεία Rank Organisation, αλλά συνέχισε να εμφανίζει το ψυχολογικό της πρόβλημα και το 1957 το συμβόλαιό της ακυρώθηκε.

Επιστρέφοντας στις ΗΠΑ το 1957, η Μπέιτς και ο σύζυγός της νοίκιασαν ένα διαμέρισμα στο  Μπέβερλυ Χιλς. Αργότερα το ίδιο έτος έπαιξε στην τελευταία της ταινία, το Apache Territory (στην Ελλάδα παίχθηκε με τον τίτλο Τα κίτρινα γεράκια εξορμούν), που κυκλοφόρησε τον Σεπτέμβριο του 1958.Staggs 2002, σελ. 148 Το 1960 ανακαλύφθηκε ότι ο σύζυγός της, ο Σέσιλ Κόαν, έπασχε από καρκίνο. Τότε η Μπέιτς σταμάτησε να εργάζεται προκειμένου να τον φροντίσει, αλλά η ένταση την κατάβαλε και επεχείρησε να αυτοκτονήσει κόβοντας τις φλέβες της. Μεταφέρθηκε γρήγορα στο Νοσοκομείο Σένταρς-Σινά, όπου θεραπεύθηκε. Το 1962 πραγματοποίησε την τελευταία της εμφάνιση και στην τηλεόραση, με ένα επεισόδιο της σειράς Ο Άγιος, που προβλήθηκε τον Νοέμβριο εκείνου του έτους.

 Το τέλος 
Τον Ιανουάριο του 1967 ο σύζυγος της Μπέιτς πέθανε από καρκίνο. Συντετριμμένη από την απώλεια, η Μπέιτς έγινε πιο καταθλιπτική. Αργότερα το ίδιο έτος επέστρεψε στο Ντένβερ και αποσύρθηκε από τη δημοσιότητα. Εργάσθηκε για λίγο ως γραμματέας, βοηθός οδοντιάτρου και σε νοσοκομείο. Τον Δεκέμβριο του 1968 παντρεύτηκε για δεύτερη φορά, με έναν παιδικό της φίλο, τον αθλητικό συντάκτη Γουίλιαμ Ρηντ. Παρά τις προσπάθειες αυτές για μια νέα ζωή, η Μπέιτς παρέμεινε καταθλιπτική. και λίγους μήνες μετά τον δεύτερο γάμο της αυτοκτόνησε στο γκαράζ της μητέρας της με μονοξείδιο του άνθρακα, σε ηλικία 43 ετών. Η σορός της είναι θαμμένη στο Κοιμητήριο Κράουν Χιλ, στην Κομητεία Τζέφερσον (Κολοράντο).

Παραπομπές

Κατηγορία:Αμερικανίδες ηθοποιοί κινηματογράφου
Κατηγορία:Αμερικανίδες ηθοποιοί τηλεόρασης
Κατηγορία:Αμερικανίδες μοντέλα